Laetitia Casta. Laetitia Marie Laure Casta (1978-yil 11-mayda tugʻilgan) – fransuz modeli va aktrisasi. U Cosmopolitan, Vogue, Rolling Stone, Elle va Glamour kabi mashhur jurnallarning 250 dan ortiq muqovalarida chiqqan va Yves Saint Laurent, Jean-Paul Gaultier, Chanel, Dior, Dolce & Gabbana, Paco Rabanne, Kenzo, Louis Vuitton, Christian Lacroix, Roberto Cavalli, Jacquemus, Ralph Lauren va Vivienne Westwood kabi brendlar bilan birga ishlagan. Casta aktrisa sifatida „Asteriks va Obeliks Sezarga qarshi“ (1999), „Born in 68“ (2008), „Face“ (2009), „Gainsbourg: A Heroic Life“ (2010), „Arbitraj“ (2012), „A Faithful Man“ (2018) va „The Crusade“ (2021) kabi filmlarda suratga tushgan. „Gainsbourg: A Heroic Life“ filmidagi roli uchun esa „Eng yaxshi ikkinchi plandagi aktrisa“ nominatsiyasida César mukofotiga nomzodi qoʻyilgan. Hayoti. Laetitia Casta Normandiyaning Pont-Audemer shahrida tugʻilgan. Uning onasi Line Blin Normandiyalik, otasi Dominique Casta esa Korsikalik boʻlgan. Castaning Jean-Baptiste ismli akasi va Marie-Ange ismli singlisi bor. U bolaligini Normandiya va Korsikada oʻtkazgan. Laetitianing ota tomondan ajdodlari italyan boʻlishgan. Siyosiy faoliyati. 2008-yil 6-aprelda Casta, 2002-yildan beri FARC tomonidan qoʻlga olingan prezidentlikka nomzod Íngrid Betancourtning darhol ozod etilishini talab qilish maqsadida tashkil etilgan „White March“ () nomli norozilik namoyishida ishtirok etgan. 2002-yil 30-aprelda esa prezidentlik saylovlarining birinchi bosqichidan soʻng oʻtkazilgan „Vive la République“ () nomli namoyishda qatnashgan. U 2016-yil 9-dekabrda UNISEF tashkilotining yaxshi niyat elchisi etib tayinlangan va mojaroli hududlarda yashovchi 250 million bolalarga yordam berish majburiyatini olgan. Shaxsiy hayoti. 2001-yil 19-oktyabrda Casta qiz farzandni dunyoga keltirdi. Uning otasi fotograf Stéphane Sednaoui edi. Casta, keyinchalik, italiyalik aktyor Stefano Accorsi bilan unashtirilgan boʻlib, ularning 2006-yilda tugʻilgan oʻgʻli va 2009-yilda tugʻilgan qizi bor. 2017-yil iyun oyida Casta ikki yillik sevgilisi, fransuz aktyori Louis Garrelga turmushga chiqqan.